b"\n_START_ARTICLE_\nTurpi\xc3\xb3 d'Angulema\n_START_SECTION_\nBiografia\n_START_PARAGRAPH_\nLa seva ascend\xc3\xa8ncia \xc3\xa9s incerta. Les \xc3\xbaniques certeses s\xc3\xb3n que era germ\xc3\xa0 d'Emen\xc3\xb3 de Poitiers (\xe2\x80\xa0 866) i de Bernard II de Poitiers el Poitev\xc3\xad (\xe2\x80\xa0 844), comtes de Poitiers. \xc3\x89s probablement membre de la fam\xc3\xadlia dels Guill\xc3\xa8mides. Hi ha per\xc3\xb2 altres hip\xc3\xb2tesis relatives a la seva ascend\xc3\xa8ncia: Pierre Rich\xc3\xa9, a Les Carolingiens diu que Bernat II podria ser fill de Teodoric II d'Autun, un altre germ\xc3\xa0 de Guillem I de Tolosa (el pare del qual era Teodoric I d'Autun) i per tant Turpi\xc3\xb3 podria ser tamb\xc3\xa9 fill d'aquest Teodoric; Christian Settipani diu que Emen\xc3\xb3 i Turpi\xc3\xb3 serien fills del comte Bernat I de Poitiers, al seu torn fill d'un altra Alalem, mentre la mare seria una filla del comte Emen\xc3\xb3 de Querci o Cahors (\xe2\x80\xa0 823 per\xc3\xb2 esmentat el 778). El cert \xc3\xa9s que mentre Emen\xc3\xb3 va donar suport obert a Pip\xc3\xad d'Aquit\xc3\xa0nia contra l'emperador Llu\xc3\xads el Piet\xc3\xb3s, Turpi\xc3\xb3 no el va seguir i fou nomenat comte d'Angulema el 839, el que, segons Edouard de Saint-Phalle, indica que la seva fam\xc3\xadlia era poderosa i calia prendre-la en consideraci\xc3\xb3. _NEWLINE_Quan Emen\xc3\xb3 fou deposat per Llu\xc3\xads el Piet\xc3\xb3s (839), es va refugiar a Angulema amb Turpi\xc3\xb3._NEWLINE_El 844 va combatre al costats del seu cos\xc3\xad Guillem de Septim\xc3\xa0nia, comte de Tolosa, a les ordres de Pip\xc3\xad II d'Aquit\xc3\xa0nia. El 14 de juny del 844, van aixafar l'ex\xc3\xa8rcit de Carles II el Calb a les proximitats d'Angulema._NEWLINE_Segons el cronista Ad\xc3\xa9mar de Chabannes, Turpi\xc3\xb3 fou mort el 4 d'octubre del 863 prop de Saintes en un combat contra els normands. No sembla haver tingut cap fill, ja que fou el seu germ\xc3\xa0 Emen\xc3\xb3 el que el va succeir al comtat d'Angulema."